Video: Duisende rande skade toe mense mielietrok plunderDit is onduidelik of die voorval met onlangse betogings in die gebied verband hou. (Foto: pixabay) Groot skade is gely toe ŉ groep mense by Jan Kempdorp in die Noord-Kaap op ŉ vragmotor met mielies toegeslaan het. ŉ Video van die voorval is die afgelope paar dae wyd versprei. In die video kan gesien word hoe die mielies uit die waens stroom terwyl mense dit dan oënskynlik probeer wegdra. Dit is egter nie duidelik wat die gebeure voorafgegaan het nie. Neil de Klerk, woordvoerder van GWK, sê die trekker van opkomende produsente was Maandag volgens beskikbare inligting op pad na die GWK-bergingsaanleg op Jan Kempdorp toe dit deur ŉ groep mense voorgekeer en die mielies van die waens verwyder is. “GWK is ingelig dat potensiële skade van tot sowat R87 000 moontlik gely is deur die groep produsente wat deur GWK ondersteun word om ŉ volhoubare boerdery-koöperasie te bedryf,” sê De Klerk. Die voorval is reeds by die polisie aangemeld. De Klerk sê maatreëls is ook getref om die ononderbroke lewering van landbouprodukte te lewer. “Dit is tans nog nie seker wat tot die voorval aanleiding gegee het nie, en of dit met ander protesoptogte in die omgewing verband hou nie.” Inwoners van die gebied het verlede maand oor swak dienslewering in die gebied betoog. Hulle het onder meer die inwerkingstelling van ŉ bestuursplan vir paaie, water en ander infrastruktuur geëis, en voer aan nie die plaaslike óf provinsiale regering gee enige aandag aan hul klagtes nie.